**Vyhodnotenie pripomienok zaslaných mimo Portálu právnych predpisov**

**Vyhodnotenie pripomienok zaslaných verejnou ochrankyňou práv JUDr. Janou Dubovcovou (list. č. 5721/2013, spis. zn. 2226/2013/KVOP zo dňa 28. marca 2013) k Oznamu o materiáli na pripomienkové konanie k „Návrhu Národného akčného plánu pre deti na roky 2013-2017“**

V súvislosti s medzirezortným pripomienkovým konaním k materiálu „Návrh Národného akčného plánu pre deti na roky 2013-2017“, ktoré sa uskutočnilo v dňoch
14. 3. 2013 - 28. 3. 2013, boli dňa 28. 3. 2013 predkladateľovi a gestorovi materiálu, ktorým je Ministerstvo práce, sociálnych vecí a rodiny Slovenskej republiky, doručené prostredníctvom elektronickej pošty pripomienky verejnej ochrankyne práv JUDr. Jany Dubovcovej s doplňujúcou poznámkou, že tieto nebolo (z technických príčin) možné uplatniť prostredníctvom portálu právnych predpisov. Originál listu bol podateľni Ministerstvo práce, sociálnych vecí a rodiny Slovenskej republiky doručený dňa 4. 4. 2013.

 Nakoľko pripomienky verejnej ochrankyne práv neboli označené ako zásadné, gestor
ich vyhodnocoval ako **obyčajné pripomienky**.

Znenie pripomienok:

1. V návrhu uznesenia vlády SR žiadam vypustiť verejnú ochrankyňu práv z časti C.
2. V návrhu materiálu žiadam vypustiť verejnú ochrankyňu práv z bodu A.5. v I. časti a z bodov 1.1., 2.1., 2.16., 2.17. v II. časti.

*Odôvodnenie verejnej ochrankyne práv:*

Podľa čl. 2 ods. 2 Ústavy Slovenskej republiky štátne orgány môžu konať iba
na základe ústavy, v jej medziach a v rozsahu a spôsobom, ktorý ustanoví zákon. Podľa článku 151a Ústavy Slovenskej republiky verejný ochranca práv **je nezávislý orgán** Slovenskej republiky, ktorý v rozsahu a spôsobom ustanoveným zákonom chráni základné práva a slobody fyzických osôb a právnických osôb v konaní pred orgánmi verejnej správy a ďalšími orgánmi verejnej moci, ak je ich konanie, rozhodovanie alebo nečinnosť v rozpore s právnym poriadkom. Podľa zákona 564/2004 Z. z. o verejnom ochrancovi práv v znení neskorších predpisov sa verejný ochranca práv **ako nezávislý orgán** podieľa na ochrane základných práv a slobôd fyzických osôb a právnických osôb pri konaní, rozhodovaní alebo nečinnosti orgánov verejnej správy ak je ich konanie, rozhodovanie alebo nečinnosť v rozpore s právnym poriadkom alebo princípmi demokratického a právneho štátu.

 Ani z Ústavy Slovenskej republiky, ani zo zákona o verejnom ochrancovi práv nevyplýva, že by verejný ochranca práv mal byť orgánom monitorujúcim implementáciu, vyhodnocovanie a pravidelnú aktualizáciu Národného akčného plánu pre deti na roky
2013-2017, alebo že by mal byť jedným zo spolupracujúcich subjektov. Takýmto konaním by prekročil svoju pôsobnosť danú Ústavou Slovenskej republiky a zákonom č. 564/2001 Z. z. o verejnom ochrancovi práv v znení neskorších predpisov.

 *Vyhodnotenie pripomienok:*

1. K pripomienke verejnej ochrankyne práv k návrhu uznesenia vlády SR:

**Neakceptovaná.**

*Odôvodnenie:* časť C návrhu uznesenia vlády SR má len odporúčací charakter. Odporúčanie spolupracovať pri plnení úloh vyplývajúcich z Národného akčného plánu pre deti na roky 2013 - 2017 plne rešpektuje nezávislé postavenie verejnej ochrankyne práv, pričom mieru a formy zapojenia sa verejnej ochrankyne práv do plnenia úloh vyplývajúcich z Národného akčného plánu pre deti na roky 2013 - 2017 ponecháva
v  plnej diskrécii verejnej ochrankyne práv.

1. K pripomienke verejnej ochrankyne práv k návrhu materiálu:

**Čiastočne akceptovaná.**

*Odôvodnenie:* Bod A.5. návrhu Národného akčného plánu pre deti na roky 2013 – 2017 bol upravený a formulačne precizovaný. Súčasne bola verejná ochrankyňa práv vyňatá zo spolupráce na čiastkových cieľoch 1.1 (Zadefinovanie a identifikácia osobitne ohrozených a znevýhodnených skupín detí s cieľom zamerania opatrení
a zvýšenej ochrany pred diskrimináciou takto ohrozených detí), 2.1 (Adekvátne zapracovanie všeobecného princípu najlepších záujmov dieťaťa do všetkých právnych predpisov ako i všetkých materiálov, ktoré majú dopad na deti), 2.16 (Implementácia Záverečných odporúčaní Výboru OSN pre práva dieťaťa k Východiskovej správe Slovenskej republiky k Opčnému protokolu k Dohovoru o právach dieťaťa o predaji detí, detskej prostitúcii a detskej pornografii) a 2.17 (Implementácia Záverečných odporúčaní Výboru OSN pre práva dieťaťa k Východiskovej správe Slovenskej republiky k Opčnému protokolu k Dohovoru o právach dieťaťa o účasti detí
v ozbrojených konfliktoch).